Polisieman verkrag glo gesinsgeweldslagofferFoto bloot ter illustrasie. (Argieffoto: SA Polisie) Die onafhanklike polisieondersoekdirektoraat (Opod) ondersoek ŉ polisiebeampte van Brackenfell wat na bewering ŉ jong vrou verkrag het nadat hy haar van ŉ gesinsgeweldvoorval moes red. Die betrokke beampte is ook intussen aan ŉ interne ondersoek onderwerp, maar is skynbaar steeds op sy pos. Volgens die EFF in Kaapstad het ŉ vrou Sondag na die Brackenfell-polisiestasie gegaan om ŉ saak van aanranding teen haar kêrel aanhangig te maak. Sy het na bewering geen hulp of bystand van die beamptes by dié stasie ontvang nie. “Omdat die polisie versuim het om haar by te staan, het sy terug na die kêrel toe gegaan,” sê Andiswa Madikazi, woordvoerder van die EFF. “Terwyl sy by die kêrel se huis was, het die situasie egter ondraaglik geword en sy het die polisie ontbied om haar by te staan.” Die betrokke polisiebeampte het glo kort daarna by die woongebied aangekom en aangebied om haar na ŉ veiliger plek te neem. “In plaas daarvan om haar te help, het die beampte egter na bewering elders heen gery waar hy die vrou verkrag het. Hy het haar glo ook gedreig met die dood indien sy hom by die polisie aangee,” sê hy. Volgens Madikazi het die beampte ŉ J-88-vorm ingevul in ŉ poging om die bewyse van sy misdaad uit te wis. ŉ J-88-vorm is ŉ regsdokument wat deur ŉ mediese dokter of geregistreerde verpleegster voltooi word om die beserings wat deur ŉ slagoffer opgedoen is, te dokumenteer. “Hierdie onmenslike en kriminele daad beklemtoon net weer hoekom duisende verkragtingsake in die land nie aangemeld word nie.” Grace Langa, woordvoerder van Opod, het Vrydag aan Maroela Media bevestig dat die ondersoekdirektoraat reeds besig is om die saak te ondersoek, maar dat geen besonderhede oor die ondersoek in dié stadium bekend gemaak kan word nie. ŉ Saak van verkragting is ook by die Brackenfell-polisiestasie aanhangig gemaak. “Die Wes-Kaapse polisie het ŉ interne dissiplinêre proses van stapel gestuur met betrekking tot die beweerde verkragting en die feit dat die Brackenfell-polisiestasie versuim het om die slagoffer by te staan toe sy aanvanklik hulp gesoek het,” het brig. Novela Potelwa, polisiewoordvoerder, aan Maroela Media vertel. “Die SAPD beskou die aantygings teen die betrokke polisielid en lede van die Brackenfell-stasie in ŉ ernstige lig.” Die EFF het intussen die polisiebeampte se optrede ten sterkste veroordeel. “Ons sal nie hierdie misdaad onbetwis laat gaan nie en sal veg totdat geregtigheid vir hierdie vrou geskied.”